Hulp stroom in om Jayvan se been te red | Maroela Media
Hulp stroom in om Jayvan se been te red
Jayvan Janse van Rensburg. Foto: Facebook via Support Jayvan Janse van Rensburg
Hulp stroom in vir Jayvan Janse van Rensburg van Vereeniging, die driejarige seuntjie wat met kanker gediagnoseer is etlike maande nadat sy pa in 'n rooftog dood is.
Jayvan en sy ma, Carin, kan vandag regmaak om Kaap toe te vlieg vir die operasie wat moontlik sy been kan red nadat groot skenkings van weldoeners ontvang is.
Carin het vroeër vandeesmaand aan Maroela Media vertel sy moet meer as R500 000 in 16 dae insamel sodat Jayvan nie sy been verloor nie.
Sy is Woensdagoggend deur die radiostasie JakarandaFM se gewilde program, Good Morning Angels, gekontak en luisteraars van heinde en ver het hul harte oopgemaak en uiteindelik R350 000 aan die gesin geskenk.
Carin het met Maroela Media gesels minute ná die skenking. "Ek sit nog buite die ateljee. Ek weet ek moet ry en met my werk voortgaan, maar ek kan nie eers reguit dink nie," het sy vertel. "Ek kan nie glo daar is soveel goeie mense daar buite wat die ongelooflike geskenk aan my gesin gegee het nie."
Sy het reeds R180 000 uit haar eie sak bygedra vir die operasie. "Die R320 000 wat nog nodig was, is ingesamel, plus nog R30 000. Die onderneming, Office National, het ook aangebied om vir die vliegkaartjies te betaal buiten die R50 000 wat hulle reeds geskenk het."
Die ma van sewe gaan vir die volgende ses maande heen en weer moet reis tussen die Vincent Pallotti-hospitaal in Kaapstad en haar huis in Vereeniging. "'n Lang pad lê voor, maar ek is so dankbaar en geseënd. Ek wou al my motor en meubels verkoop om vir die operasie te betaal, maar God het ingegryp en dit was nie nodig nie."
Die operasie gaan weens die spesiale aard daarvan meer as R1 miljoen kos.
Jayvan word op 27 Mei geopereer. Hy sal ten minste agt maande in 'n rolstoel wees om aan te sterk.
Twee spesialiste is nodig om gelyktydig aan hom te werk. Een spesialis moet die linkertibia verwyder, terwyl die ander die femur in sy regterbeen moet verwyder. Dié operasie sal na raming dan ses ure neem, waar dit aanvanklik tien ure sou duur, want Jayvan het nie genoeg krag om so 'n lang operasie te oorleef nie.
Vir die lang pad vorentoe het Carin egter hoop. "Die belangrikste is dat hy die operasie kry. Ek wil vir almal dankie sê – die wat R50 gegee het en die wat R50 000 gegee het. Dankie dat julle jul harte oopgemaak het om die wonderwerk in ons lewe te verrig. Alles is genade van God," het sy gesê.
Maroela Media het destyds berig Jayvan se pa, Anton (52), is op 12 Augustus naby sy huis in Drie Riviere, waar hy en sy gesin skaars twee weke tevore ingetrek het, deur gewapende rowers oorval en doodgeskiet.
Kontak Carin by 072 262 4674 of stuur 'n e-pos aan [email protected] Besoek Support Jayvan Janse van Rensburg op Facebook.
Lees alle vorige berigte oor die Janse van Rensburg gesin op Maroela Media.
Carin en Jayvan Janse van Rensburg by die hospitaal. Foto: Facebook.
Jayvan en sy tweelingboetie, Blake.
Good Morning Angels Jayvan Janse Van Rensburg kanker
Tradisionele geneesheer gevonnis na seun (15) sterf
Plakkaat lei hom na verlore beursie
Sy het 6 kinders, nie 7 soos in die berig nie. Maar dit was awesome om te hoor hoe groot die harte van luisteraars was vanoggend. Mag haar verblyfkostes in die Kaap ook nog gedek word deur `n weldoener!
Weereens God is Groot!
God is groot. Ek is so bly en opgewonde dat hy sy operasie kan kry. Sterkte Jay en Mamma Carin!
Karma lees die hele storie. Hulle gaan sy been probeer red nie amputeer. Dit is hoekom dit so duur is.
Ek het trane in my oe soos ek hier sit! Ek bid alles sal goed afloop vir Jayvan en sy mamma, ek is self n ma en wil dood as ek dink my kinders moet iets oorkom, en hierdie arme mamma beleef ons almal se grootste vrees. Sterkte aan julle!